钦定古今图书集成/明伦汇编/官常典/第346卷 > 唐介
## 钦定古今图书集成/明伦汇编/官常典/第346卷 > 唐介

按《宋史》本传：“介字子方，江陵人。父拱，卒漳州，州人知
其贫，合钱以赙。介年尚幼，谢不取。擢第，为武陵尉，调
平江令。民李氏赀而吝，吏有求不厌，诬为杀人祭鬼。
岳守捕其家，无少长，楚掠不肯承，更属介讯之，无他
验。守怒，白于朝，遣御史方偕徙狱别鞫之。其究与介
同。守以下得罪，偕受赏，介未尝自言。知莫州任丘县”，
当辽使往来道，驿吏以诛索破家为苦。介坐驿门，令
曰：“非法所应给，一切勿与。稍毁吾什器者，必执之。”皆
帖伏以去。沿边塘水岁溢，害民田，中人杨怀敏主之，
欲割邑西十一村地潴涨潦，介筑堤阑之，民以为利。
通判德州，转运使崔峄取库绢配民而重其估，介留
牒不下，且移安抚司责数之。峄怒，数驰檄按诘，介不
为动，既而果不能行。入为监察御史里行，转殿中侍
御史。启圣院造龙凤车，内出珠玉为之饰。介言：“此太
宗神御所在，不可喧渎；后宫奇靡之器，不宜过制。”诏
亟毁去。张尧佐骤除宣徽、节度、景灵、群牧四使，介与
包拯、吴奎等力争之，又请中丞王举正留百官班，庭
论，夺其二使。无何，复除宣徽使、知河阳。介谓同列曰：
“是欲与宣徽，而假河阳为名耳，不可但己也。”而同列
依违，介独抗言之。仁宗谓曰：“除拟本出中书。”介遂劾
宰相文彦博守蜀日，造间金奇锦，缘阉侍通宫掖，以
得执政，今显用尧佐，益自固结，请罢之而相富弼。又
言谏官吴奎表里观望，语甚切直。帝怒，却其奏不视，
且言将远窜。介徐读毕，曰：“臣忠愤所激，鼎镬不避，何

彦博在前，介责之曰：“彦博宜自省，即有之，不可隐。”彦
博拜谢不已，帝怒益甚。梁适叱介使下殿。修起居注
蔡襄趋进救之，贬春州别驾。王举正言以为太重，帝
旋悟，明日取其疏入，改置英州而罢。彦博相，吴奎亦
出，又虑介或道死，有杀直臣名，命中使护之。梅尧臣、
李师中皆赋诗激美，由是直声动天下，士大夫称真
御史，必曰“唐子方”而不敢名。数月，起监郴州税，通判
潭州，知复州。召为殿中侍御史，遣使赐告，趣诣阙下，
入对，帝劳之曰：“卿迁谪以来，未尝以私书至京师，可
谓不易所守矣。”介顿首谢，言事益无所顾。他日请曰：
“臣既任言责，言之不行将固争，争之重以累陛下，愿
得解职。”换工部员外郎、直集贤院，为开封府判官，出
知扬州，徙江东转运使。御史吴中复言介不宜久居
外。文彦博再当国，奏：“介向言诚中臣病，愿如中复言
然。但徙河”东。久之，入为度支副使，进天章阁待制，复
知谏院。帝自至和后临朝渊默，介言：“君臣如天地，以
交泰为理。愿时延群下，发德音可否万几，以幸天下。”
又论：“宫禁干丐恩泽，出命不由中书，宜有以抑绝。赐
予嫔御之费，多先朝时十数倍，日加无穷，宜有所朘
损。监司荐举，多得文法小吏，请令精择端良敦朴之
士，毋使与憸薄者同进；诸路走马承受，凌扰郡县，可
罢勿遣，以权归监司。兖国公主夜开禁门，宜劾宿卫
主吏以严宫省。”帝悉开纳之。御史中丞韩绛劾宰相
富弼，弼家居求罢，绛亦待罪。介与王陶论绛以危法
中伤大臣，绛罢，介嫌于右宰相，请外，以知荆南敕过
门下，知银台司何郯封还之，留权开封府。旋以论罢
陈升之，亦出知洪州。加龙图阁直学士、河北都转运
使、枢密直学士、知瀛州。治平元年，召为御史中丞。英
宗谓曰：“卿在先朝有直声，故用卿，非繇左右言也。”介
曰：“臣无状，陛下过听，愿献愚忠。自古欲治之主，亦非
求绝世俗之术，要在顺人情而已。祖宗遗德馀烈，在
人未远，愿览已成之业以为监，则天下蒙福矣。”明年，
以龙图阁学士知太原府。帝曰：“朕视河东，不在中执
法下，暂烦卿往耳。”夏人数扰代州边，多筑堡境上，介
遣兵悉撤之，移谕以利害，遂不敢动。神宗立，以三司
使召。熙宁元年，拜参知政事。先时，宰相省阅所进文
书于待漏舍，同列不得闻。介谓曾公亮曰：“身在政府
而文书弗与知，上或有所问，何辞以对？”乃与同视，后
遂为常。帝欲用王安石，公亮因荐之。介言其难大任，
帝曰：“文学不可任耶？吏事不可任耶？经术不可任耶？”
对曰：“安石好学而泥古，故论议迂阔。若使为政，必多
所变更。”退谓公亮曰：“安石果用，天下必困扰，诸公当
自知之。”中书尝进除目，数日不决。帝曰：“当问王安石。”
介曰：“陛下以安石可大用，即用之，岂可使中书政事
决于翰林学士？臣近每闻宣谕某事，问安石：可即行
之，不可不行，如此则执政何所用？恐非信任大臣之
体也。必以臣为不才，愿先罢免。”安石既执政，奏言：“中
书处分札子皆称圣旨，不中理者十八九，宜止令中
书出牒。”帝愕然。介曰：“昔寇准用札子迁冯拯官不当。
拯诉之太宗，谓前代中书用堂牒，乃权臣假此为威
福。太祖时以堂帖重于敕命，遂削去之。今复用札子，
何异堂牒？”张洎因言：“废札子则中书行事，别无公式。”
太宗曰：“大事则降敕，其当用札子亦须奏裁，此所以
称圣旨也。如安石言，则是政不自天子出，使辅臣皆
忠贤，犹为擅命，苟非其人，岂不害国？”帝以为然，乃止。
介自是数与安石争论，安石强辩而帝主其说，介不
胜愤，疽发于背，薨，年六十。介为人简抗，以敢言见惮。
每言官缺，众皆望介处之，观其风采。神宗谓其先朝
遗直，故大用之。然居政府，遭时有为，而扼于安石，少
所建明，声名减于谏官、御史时。比疾亟，帝临问流涕，
复幸其第吊哭。以画像不类，命取禁中旧藏本赐其
家。赠礼部尚书，谥曰“质肃。”子淑问、义问，孙恕。